Marianne Bigum (SF), 2025-05-28:
Ulvebestanden i Danmark vokser.
Det skaber begejstring hos naturentusiaster som mig selv, men medfører også problemer med utryghed og angreb på husdyr i de områder, hvor ulven færdes.
Debatten om ulven i Danmark vækker stærke følelser, både hos dem, der frygter dens nærvær, og hos dem, der ønsker at beskytte den.
Det er forståeligt, for ulven er et rovdyr, og vi mennesker reagerer med uro, når den dukker op tæt på os.
Det ligger dybt i os.
Samtidig er ulvens tilbagekomst vigtig for den danske biodiversitet.
Det er en art, vi før har været tæt på at udrydde og har en særlig forpligtelse til at passe på.
Jeg vil gerne starte med at slå fast, at SF mener, at man skal skyde problemulve, altså ulve, der udviser atypisk adfærd, som ikke er bange for mennesker, som har mistet deres skyhed og færdes i byer, eller som gentagne gange angriber husdyr bag ulvesikre hegn.
De skal håndteres af fagprofessionelle og om nødvendigt fjernes.
Det er der allerede mulighed for i dag inden for EU-lovgivningen, og det skal vi bruge langt bedre.
Men helt almindelige ulve, som bare gerne vil være i fred, skal have lov til at blive ladt i fred.
Vi har i SF gentagne gange, faktisk i rigtig mange år, opfordret regeringen til at tage den her utryghed og problemerne alvorligt og har flere gange anmodet om, at regeringen følger anbefalingerne fra Vildtforvaltningsrådet og får en opdateret vildtforvaltningsplan for ulven på plads.
Det er ikke sket, og det er en alvorlig forsømmelse.
En fagligt forankret plan kunne have forebygget mange af de konflikter, vi ser i dag, og samtidig sikre, at vi håndterer problemulve hurtigt og effektivt.
Det er tiltag, som skal ske inden for EU-retten, og der er brug for det.
Jeg vil gerne sige direkte til dem, der er utrygge, særlig i Vestjylland: Jeg forstår jer godt.
Jeg forstår jer, der oplever det som ubehageligt at se en ulv nær jeres hjem.
Selvfølgelig skal man føle sig tryg, hvor man bor.
Derfor foreslår SF også, at vi indfører en beredskabsordning, hvor borgerne kan ringe 114, hvis de ser en ulv i byen eller oplever angreb på dyr.
Så kan politiet hurtigt kontakte fagfolk, som kan vurdere situationen og handle, først med skræmmemidler som f.eks. gummikugler og om nødvendigt med aflivning.
En sådan ordning findes allerede andre steder.
F.eks. bruger man gummikugler mod isbjørne i Grønland.
Det handler om at tage problemerne alvorligt og sikre en hurtig indsats, der løser problemerne.
Hvad så med fåreholderne, som gang på gang mister deres dyr?
SF anerkender deres frustration fuldt ud.
Det er rigtig trist at miste sine dyr, og det er både en økonomisk og en følelsesmæssig belastning.
Derfor bakker vi fuldt op om Vildtforvaltningsrådets forslag, der handler om opsætning af ulvesikrede hegn.
Vi ved, at de virker.
Der findes støtteordninger, og dem skal vi gøre kendte og tilgængelige.
Vi foreslår også, at man undersøger muligheden for en sms-varsling, hvis et hegn går i stykker.
Det kunne f.eks. ske via strømmåler, der sender besked direkte til dyreejeren, så vi hurtigt kan gribe ind.
Men vi bliver også nødt til at sige, at der følger ansvar med dyrehold.
Hvis man bor i et område, hvor der er ulve, må man tage sine forholdsregler.
Nogle fåreholdere gør intet for at beskytte deres dyr, og det er dybt beklageligt og ikke mindst absolut synd for fårene.
Debatten om ulven er et billede på noget større.
Det handler om, hvordan vi som samfund håndterer naturen, og hvordan vi balancerer menneskets behov og naturens ret.
Det kræver, at vi står fast på faglighed, ansvar og omtanke.
Det er nemt at sætte ild til debatter og skabe poler, men vi er simpelt hen nødt til at finde løsninger og bygge bro.
Tak for ordet.